A Törvényszék (második tanács) T-621/23. sz., Luossavaara-Kiirunavaara kontra Bizottság ügyben 2023. július 26-án hozott ítélete ellen a Luossavaara-Kiirunavaara AB által 2023. október 6-án benyújtott fellebbezés
(C-621/23. P.  sz. ügy)
Az eljárás nyelve: angol
Felek
Fellebbező: Luossavaara-Kiirunavaara AB (képviselők: A. Bryngelsson, F. Sjövall és A. Johansson advokater)
A többi fél az eljárásban: Európai Bizottság, Svéd Királyság
A fellebbező kérelmei
A felperes azt kéri, hogy a Bíróság:
helyezze hatályon kívül a megtámadott ítéletet;
semmisítse meg az üvegházhatású gázok kibocsátási egységeinek a 2003/87/EK európai parlamenti és tanácsi irányelv1 11. cikkének (3) bekezdésével összhangban történő átmeneti ingyenes kiosztását szolgáló nemzeti végrehajtási intézkedésekről szóló, 2021. február 25-i (EU) 2021/355 európai bizottsági határozat2 (a továbbiakban: ETS-irányelv) 1. cikkének (3) bekezdését;
a Bizottságot kötelezze az eljárás költségeinek viselésére.
Jogalapok és fontosabb érvek
Fellebbezésének alátámasztása érdekében a fellebbező öt jogalapra hivatkozik.
Első jogalap: a Törvényszék tévesen értelmezte az ETS-irányelv 10a. cikkének (1) bekezdésében szereplő „helyettesítő megoldások” kifejezést.
Második jogalap: a Törvényszék tévesen alkalmazta a jogot a 93–99. pontban, amikor a Bizottságnak a helyettesíthetőségre vonatkozó értékelését a sajátjával váltotta fel.
Harmadik jogalap: a Törvényszék elferdítette a bizonyítékokból egyértelműen levonandó következtetéseket, amennyiben azok a fellebbező által hivatkozott első jogalaphoz szükségesek voltak.
Negyedik jogalap: a Törvényszék tévesen alkalmazta a jogot, amikor megállapította, hogy a Bizottság eleget tett azon kötelezettségének, hogy gondosan és pártatlanul megvizsgálja az adott ügy valamennyi releváns körülményét.
Ötödik jogalap: a Törvényszék tévesen alkalmazta a jogot, amikor megállapította, hogy a Bizottság eleget tett indokolási kötelezettségének.
____________
1 Az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelv (HL 2003. L 275., 32. o.; magyar nyelvű különkiadás 15. fejezet, 7. kötet, 631. o.).
1 HL 2021. L 68., 221. o.